গাজায় ইসরায়েলি বর্বরতা বন্ধের প্রার্থনা যুক্তরাষ্ট্রের ঈদ জামাতে
ফিলিস্তিনিদের প্রতি সংহতি প্রকাশের পাশাপাশি গাজায় ইসরায়েলি বর্বরতা বন্ধের জন্য সৃষ্টিকর্তার কাছে প্রার্থনায় ঈদুল ফিতরের জামাত হল যুক্তরাষ্ট্রের তিন সহস্রাধিক মসজিদে।সৌদি আরবসহ মধ্যপ্রাচ্যের বিভিন্ন দেশের পাশাপাশি উত্তর আমেরিকার বিভিন্ন দেশের মুসলমানরাও বুধবার তাদের সবচেয়ে বড় এই ধর্মীয় উৎসব উদযাপন করেন।নিউ ইয়র্ক অঞ্চলে প্রবাসীদের সর্ববৃহৎ ঈদ জামাতে অংশ নিয়ে স্টেট অ্যাসেম্বলিম্যান যোহরান কে মামদানী ‘ফ্রি প্যাালেস্টাইন’ স্লোগানের সঙ্গে পাঁচ মিনিটের বক্তব্যে গাজায় ইসরায়েলি বর্বরতার প্রতিবাদ জানান।জো বাইডেন প্রশাসন কেন ইসরায়েলের বিরুদ্ধে যথাযথ পদক্ষেপ নিচ্ছে না, কেন নিউ ইয়র্কের সিটি মেয়র গণহত্যার শিকার ফিলিস্তিনিদের পক্ষে সোচ্চার হচ্ছেন না, সেই প্রশ্ন তোলেন তিনি।মামদানী বলেন, রোজার ৩০ দিনে ফিলিস্তিনিরা সেহেরি কিংবা ইফতারও করতে পারেননি ঠিকমত। নারী ও শিশুসহ অনেকের প্রাণ ঝরেছে অনাহারে।
যারা এই নির্দয় আচরণ করছে, তাদের দমাতে বিশ্ববাসীর প্রতি উদাত্ত আহ্বান জানান এই স্টেট অ্যাসেম্বলিম্যান।জ্যামাইকা মুসলিম সেন্টারের ব্যবস্থাপনায় কুইন্সের টমাস এডিসন হাই স্কুল মাঠে এ জামাতে মূল বক্তব্য দেন ইমাম শামসি আলী। তিনি ইসরায়েলি বর্বরতা আর হত্যাযজ্ঞ থেকে ফিলিস্তিনিদের রক্ষার জন্যে প্রার্থনা করেন।বাংলাদেশের রাষ্ট্রপতি ও প্রধানমন্ত্রীর পক্ষে সকলকে ঈদ মোবারক জানান নিউ ইয়র্কে বাংলাদেশের কন্সাল জেনারেল মো. নাজমুল হুদা। অন্যদের মধ্যে স্টেট সিনেটর জন ল্যু, ডিস্ট্রিক্ট অ্যাটর্নি মেলিন্ডা ক্যাটজও শুভেচ্ছা জানিয়ে বক্তব্য দেন।
এই ঈদ জামাতে ইমামতি করেন জেএমসির পেশ ইমাম মাওলানা আবু জাফর বেগ।নিউ ইয়র্ক সিটির ওজোনপার্কে মসজিদ আল আমান, অ্যাস্টোরিয়ায় আল আমিন মসজিদ, ব্রঙ্কসে পার্কচেস্টার জামে মসজিদ, নিউ জার্সিতে প্যাটারসন মসজিদ, ফ্লোরিডায় ওয়েস্ট পামবিচ, ডেলরেবিচে আল আমিন ইসলামিক সেন্টার এবং ইসলামি সেন্টার অব বোকারেটন মসজিদের মাঠে বড় ঈদ জামাত হয়।ঈদ উপলক্ষে নিউ ইয়র্কে ছুটি থাকায় প্রতিটি জামাতেই উপস্থিতি ছিল লক্ষণীয়। জাতিসংঘ সদর দপ্তরেও ছুটি কাটিয়েছেন মুসলমানরা। বিশ্বের সকল মুসলমানকে ঈদ শুভেচ্ছা জানিয়ে বিবৃতি দিয়েছেন মার্কিন পররাষ্ট্রমন্ত্রী অ্যান্টনি জে ব্লিঙ্কেন।কাউন্সিল অন আমেরিকান ইসলামিক রিলেশন্স তথা কেয়ারের পক্ষ থেকে জানানো হয়েছে, যুক্তরাষ্ট্রে তিন সহস্রাধিক মসজিদে বুধবার ঈদুল ফিতরের নামাজ হয়। প্রতিটি জামাতেই গাজায় স্থায়ী যুদ্ধবিরতির জন্যে সৃষ্টিকর্তার কাছে মোনাজাত করা হয়।

নিউ ইয়র্ক অঞ্চলে প্রবাসীদের সর্ববৃহৎ ঈদ জামাতে অংশ নিয়ে স্টেট অ্যাসেম্বলিম্যান যোহরান কে মামদানী ‘ফ্রি প্যাালেস্টাইন’ স্লোগানের সঙ্গে পাঁচ মিনিটের বক্তব্যে গাজায় ইসরায়েলি বর্বরতার প্রতিবাদ জানান।